KOMISIJAS REGULA (ES) 2020/785

(2020. gada 9. jūnijs),

ar ko attiecībā uz hromafenozīda, fluometurona, pencikurona, sedaksāna, taufluvalināta un triazoksīda maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II un III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Hromafenozīda, fluometurona, pencikurona, sedaksāna un taufluvalināta maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā. Triazoksīda MAL ar Regulu (EK) Nr. 396/2005 netika noteikti, un, tā kā šī darbīgā viela minētās regulas IV pielikumā nav iekļauta, tiek piemērota minētās regulas 18. panta 1. punkta b) apakšpunktā noteiktā sākotnējā vērtība 0,01 mg/kg.

(2) Attiecībā uz hromafenozīdu Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošo MAL pārskatīšanu (2). Savienībā hromafenozīdu pašlaik nav atļauts izmantot, un attiecībā uz to nav noteiktas arī importa pielaides. Iestāde secināja, ka, nosakot MAL, kas vienādi ar noteikšanas robežu (NR), tiktu nodrošināts apmierinošs patērētāju aizsardzības līmenis Savienībā. Tāpēc MAL īpatnējās NR līmenī būtu jānosaka Regulas (EK) Nr. 396/2005 II pielikumā.

(3) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem fluometurona MAL (3). Tā ieteica saglabāt spēkā esošo MAL attiecībā uz kokvilnas sēklām. Attiecībā uz minēto vielu nav citu atļauju. Risks patērētājiem nepastāv, tāpēc MAL attiecībā uz minēto produktu spēkā esošajā līmenī būtu jānosaka Regulas (EK) Nr. 396/2005 II pielikumā.

(4) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem pencikurona MAL (4). Tā piedāvāja grozīt atlieku definīciju un secināja, ka par MAL, ko piemēro visām precēm, daļa informācijas nav pieejama un ka riska pārvaldītājiem jāturpina šā jautājuma izskatīšana. Risks patērētājiem nav izslēdzams, tāpēc MAL īpatnējās NR līmenī būtu jānosaka Regulas (EK) Nr. 396/2005 II pielikumā.

(5) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem sedaksāna MAL (5). Tā ierosināja mainīt atlieku definīciju un ieteica saglabāt spēkā esošos MAL. Risks patērētājiem nepastāv, tāpēc MAL spēkā esošajā līmenī būtu jānosaka Regulas (EK) Nr. 396/2005 II pielikumā.

(6) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem taufluvalināta MAL (6). Tā ierosināja mainīt atlieku definīciju un ieteica pazemināt MAL attiecībā uz ķiršiem (saldajiem), zemenēm, bietēm, burkāniem, brokoļiem, pupām (bez pākstīm), zirņiem (bez pākstīm), sezama sēklām, rapšu sēklām, kokvilnas sēklām, miežiem, auzām, cūkām (muskuļiem, taukaudiem, nierēm), nierēm (liellopu, aitu, kazu, zirgu), pienu (liellopu, aitu, kazu, zirgu). Attiecībā uz citiem produktiem Iestāde ieteica spēkā esošos MAL palielināt vai saglabāt. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Iestāde secināja, ka par MAL, ko piemēro gurķiem, mājputnu taukaudiem un pārtikai izmantojamiem mājputnu subproduktiem (kas nav aknas un nieres), daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(7) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem triazoksīda MAL (7). Tā ieteica pazemināt MAL attiecībā uz miežiem, auzām, rudziem un kviešiem. Attiecībā uz minēto vielu nav citu atļauju. Risks patērētājiem nepastāv, tāpēc MAL attiecībā uz šiem produktiem īpatnējās NR vai Iestādes noteiktajā līmenī būtu jānosaka Regulas (EK) Nr. 396/2005 II pielikumā.

(8) Attiecībā uz produktiem, uz kuriem attiecīgā augu aizsardzības līdzekļa izmantošana nav atļauta un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka īpatnējās NR līmenī vai jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(9) Par vajadzību atsevišķas noteikšanas robežas koriģēt Komisija ir apspriedusies ar Eiropas Savienības references laboratorijām pesticīdu atlieku noteikšanai. Par vairākām vielām minētās laboratorijas secināja, ka attiecībā uz atsevišķām precēm tehnikas attīstība prasa noteikt īpatnējās noteikšanas robežas.

(10) Balstoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(11) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to komentāri ir ņemti vērā.

(12) Tāpēc Regula (EK) Nr. 396/2005 būtu attiecīgi jāgroza.

(13) Lai nodrošinātu produktu normālu tirdzniecību, pārstrādi un patēriņu, šajā regulā attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis būtu jāparedz pārejas pasākumi.

(14) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(15) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regulas (EK) Nr. 396/2005 iepriekšējā redakcija pirms grozījumiem, kas izdarīti ar šo regulu, joprojām tiks piemērota produktiem, kas Savienībā ražoti vai tajā importēti pirms 2021. gada 6. janvāra.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 6. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 9. jūnijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Reasoned opinion on the review of the existing maximum residue levels for chromafenozide according to Article 12 of Regulation (EC) No 396/2005. EFSA Journal 2019; 17(1):5533.

(3) Eiropas Pārtikas nekaitīguma iestāde. Reasoned opinion on the review of the existing maximum residue levels for fluometuron according to Article 12 of Regulation (EC) No 396/2005. EFSA Journal 2019; 17(1):5560.

(4) Eiropas Pārtikas nekaitīguma iestāde. Reasoned opinion on the review of the existing maximum residue levels for pencycuron according to Article 12 of Regulation (EC) No 396/2005. EFSA Journal 2018; 16(12):5518.

(5) Eiropas Pārtikas nekaitīguma iestāde. Reasoned opinion on the review of the existing maximum residue levels for sedaxane according to Article 12 of Regulation (EC) No 396/2005. EFSA Journal 2019; 17(1):5544.

(6) Eiropas Pārtikas nekaitīguma iestāde. Reasoned opinion on the review of the existing maximum residue levels for tau-fluvalinate according to Article 12 of Regulation (EC) No 396/2005. EFSA Journal 2018; 16(11):5475.

(7) Eiropas Pārtikas nekaitīguma iestāde. Reasoned opinion on the review of the existing maximum residue levels for triazoxide according to Article 12 of Regulation (EC) No 396/2005. EFSA Journal 2019; 17(1):5525.